Nuwe ondersoek gevra na Chris Hani-sluipmoordLede van die ANC en SAKP het verlede jaar voor die Kgosi Mampuru-gevangenis betoog rakende die vrylating van Janusz Walus (Photo by Phill Magakoe / AFP) Limpho Hani, weduwee van die voormalige SAKP-leier Chris Hani, het Maandag tydens die 30ste herdenking van die sluipmoord op haar man gesê sy kry nie afsluiting nie. “Dit is hoekom ek vandag swart dra. Tot tyd en wyl die waarheid uitkom is ek in rou,” het Hani se weduwee tydens ’n herdenkingsgeleentheid in Boksburg gesê. “Die demokratiese regering, waarvoor my man gesterf het, het hom en sy gesin verraai deur sy sluipmoordenaar vry te laat. En die geleentheid vir die volle waarheid oor die wye sameswering van die Chris Hani-sluipmoord is nou begrawe en heeltemal verlore.” Die SAKP het verlede week ’n nuwe geregtelike doodsondersoek na die moord versoek. “Daar is baie faktore wat nie behoorlik ondersoek is nie,” het Solly Mapaila, SAKP-leier, gesê. “Ons moet die waarheid weet.” Hani is op 10 April 1993 voor sy huis in Boksburg doodgeskiet. Janusz Walus, Hani se moordenaar, is in Desember ná 28 jaar agter tralies eindelik op parool vrygelaat. Die 69-jarige Walus se vrylating is egter eers vertraag nadat ŉ medegevangene hom in die tronk met ŉ skerp voorwerp gesteek het en hy eers mediese behandeling moes ontvang. Walus en Clive Derby-Lewis is albei die doodstraf vir die moord op Hani opgelê. Die vonnisse is later na lewenslange tronkstraf omgeskakel. Derby-Lewis is in 2015 op mediese parool vrygelaat en is in November 2016 dood.